text: Danfoss-boss blev glad og også lidt betuttet
  06 september 2019 kl. 17.08
  Peter Mads Clausen fik sig i dag en ekstra fødselsdagsgave, da han blev kåret til æresborger i Sønderborg Kommune.
  Han troede egentlig bare, det var en ganske almindelig rund fødselsdagsreception i anledning af sin 70 års fødselsdag.
  Men der ventede Peter Mads Clausen en overraskelse, da han fredag besøgte rådhuset i Sønderborg.
  Som den første borger siden kommunalreformen blev fødselslaren nemlig kåret til æresborger, og står nu fremover øverst på den helt nye tavle, der samtidig blev afsløret i rådhusets forhal.
  - Jeg har en mærkelig følelse, og jeg ved heller ikke, hvad det betyder, men jeg er da både stolt og lidt betuttet over titlen, lød det fra Peter Mads Clausen til TV SYD.
  Peter Mads Clausen er i dag bestyrelsesformand i Bitten og Mads Clausen Fond. 
  Fonden har en pengetank på tæt ved 48 milliarder kroner.
  
  